Din hi ħarsa lejn l-istejjer ewelenin fil-gazzetti tal-lum, il-Ħadd 29 ta’ Ġunju. THE SUNDAY TIME OF MALTA b’ritratt tal-players tal-Brażil wara li rebħu liċ-Ċili 3 bi 2 bil-penalities. Il-gazzetta tgħid li l-ġenituri tat-tfal fil-lokalitajiet fiż-żona tal-port, l-aktar Bormla u l-Belt, huma fil-quċċata tal-lista ta’ persuni akkużati li ma jibgħatux lit-tfal l-iskola. Bejn l-2009 u is-sena li għaddiet, kien hemm ftit inqas minn 6,000 każ ta’ assentiżmu fl-iskejjel. Storja oħra tgħid li Ivan Grech Mintoff m’għadux iċ-ċhairman tal-bord tal-addozzjonijiet, ġimgħat wara li esprima l-istmerrija tiegħu għall-mod li bih il-Gvern introduċa l-adozzjonijiet għal persuni tal-istess sess. Cynthia Pace Axiaq hi ċ-chairman l-ġdid. IT-TORĊA tgħid li kumpanija fis-settur tat-tindif, timmulta ħaddiema meta ħalliethom bla materjal. Tgħid li ħaddiema f’dan is-settur qed ikollhom jħallsu għall-materjal li jkollhom jużaw biex iwettqu x-xogħol tagħhom. Rapport ieħor jgħid li matul din il-ġimgħa l-Parlament mistenni jibda jiddiskuti t-tibdil fil-liġi li għandu jwassal biex ikun projbit l-użu tal-annimali fiċ-ċirkli. Il-gazzetta tgħin li l-Gvern se jindirizza l-ambigwità legali li minħabba fiha Malta hija wieħed mill-aħħar pajjiżi fl-UE li għadhom ma jqisux lill-prodotti tal-kat bħala llegali. IL-MUMENT tikkwota lid-deputat Laburista Marlene Farrugia tgħid li tixtieq Gvern iktar trasparenti, demokratiku u ma jibqax jiġġustifika ruħu bl-iżbalji tal-passat. . . tgħid ukoll li l-ħiliet tal-kap tal-Partit Nazzjonalista Simon Busuttil huma kruċjali biex il-Partit Nazzjonalista jerġa’ jkun l-għażla naturali tal-poplu Malti. Storja oħra tgħid li negozjanti Maltin kellhom jitilqu mil-Libja wara li ġew mhedda. MALTA TODAY li l-Gvern mhux kuntent bl-istil ta’ tmexxija tal-kummissarju tal-pulizija Peter Paul Zammit. Il-gazzetta tgħid li inqas votanti Laburisti jappoġġjaw il-projbizzjoni tal-kaċċa fir-rebbiegħa. Rapport ieħor jgħid li il-kumpanija ARMS qed tinnegozja pjani ta’ ħlas mal-partit Nazzjonalista u mal-partit Laburista li għandhom jagħtu b’valur ta’ żewġ miljun u nofs ewro f’kontijiet tad-dawl u l-ilma. KULĦADD b’ritratt tal-Prim Ministu Joseph Muscat mal-Prim Ministru Taljan Matteo Renzi, tgħid li l-mexxejaj tal-Unjoni Ewropea finalment qablu li l-problema tal-immigrazzjoni għandha tinqasam ġustament bejn il-pajjiżi kollha. F’aktar stejjer il-gazzetta tgħid li l-imsieħba soċjali huma fil-biċċa l-kbira favur il-koedukazzjoni. Tgħid li rapport maħruġ mill-Bank Ċentrali jagħti stampa pożittiva tal-effetti tar-roħs fil-kontijiet tad-dawl u l-ilma fuq it-tkabbir ekonomiku u tnaqqis fil-qgħad. Rapport ieħor hu dwar l-abbozz ta’ liġi dwar il-finanzjament tal-partiti, li jitlob aktar trasparenza u kontabbilita’, u jirrestrinġi d-donazzjonijiet u l-infiq fil-kampanji elettorali. THE MALTA INDEPENDENT ON SUNDAY tgħid li fl-aħħar erba’ ġimgħat tneħħiet il-veġetazzjoni minn biċċa mdaqqsa t’art fil-bajja ta’ San Blas f’Għawdex. Minflok tpoġġiet xatba tal-metall, waqt li twaqqa’ l-ħitan tas-sejjieħ. Skont is-sorsi li tkellmu mal-gazzetta dan bi tħejjija għal camping site, kjosk jew bajja esklussiva għal lukanda Għawdxija. Rapport ieħor jgħid li l-Knisja f’Malta u l-pulizija taw dettalji konflinġġenti dwar qassisin involuti f’każijiet ta’ abbuż sesswali fuq tfal mill-2010. ILLUM tgħid li qassisin li tkellmu ma din il-gazzetta bil-kundizzjoni li jibqgħu anonimi, meta mistoqsija għaliex ma ridux li juru isimhom qalu, li meta wieħed jitkellem u jikkritika xi parti mit-tmexxija tal-Knisja dawn jispiċċaw jiġu mċaqalqa minn posthom jew jitwarrbu bħala kastig. Bit-titlu ‘Minn baqra sa tunnellati ta’ tadam mormija fid-drenaġġ’, storja oħra tgħid li ftit huma dawk li japprezzaw il-fatt li l-Korporazzjoni għas-Servizzi tal-llma titratta l-ilma kollu li joħroġ lura mingħand il-konsumatur qabel ma dan jispiċċa lura fil-baħar. Storja oħra tgħid waqt li kien qed jixhed fil-qorti, John Dalli qal li l-attakki personali fuqu mill-blogger Daphne Caruana Galizia twaqqfu ġimgħa wara li hu wissa lill-Prim Ministru Lawrence Gonzi fl-2008 li jekk dawn ma jiqfux, il-Partit Nazzjonalista ma kienx fadallu wisq ħajja fil-Gvern.